Kristian Pihl Lorentzen (V), 2007-04-12:
Tak for det, hr. formand.
Dette gælder eksempelvis i Kosovo, på Balkan, i dele af Østeuropa og i dele af Centralasien.
Regimet i det nærliggende Hviderusland har gennem de seneste 10 år tilsidesat de helt fundamentale spilleregler og de internationale standarder for et frit og demokratisk land.
Endelig er der en række grænseoverskridende problemer såsom menneskesmugling, kvindehandel, terrortrussel, illegal handel med våben, energisikkerhed og ikkespredning af masseødelæggelsesvåben.
Alle disse udfordringer håndteres i en række internationale sammenhænge, herunder i OSCE, der fortsat spiller en meget væsentlig rolle med konfliktforebyggelse samt støtte og vejledning til de nye demokratier i Østeuropa.
Lad mig i den forbindelse fremhæve OSCE's 18 feltmissioner, der udgør organisationens kerneindsats.
Omkring 3.000 medarbejdere, herunder danskere, yder dagligt en stor praktisk indsats for demokratisering, fremme af menneskerettigheder, god regeringsførelse og løsning af regionale konflikter samt støtte til genopbygning efter konflikter.
OSCE's feltmission i Kosovo er langt den største af de 18 missioner, og når der forhåbentlig senere i år er fundet en varig løsning på Kosovos fremtid, vil der fortsat være behov for OSCE til fremme af demokrati og stabilitet i landet.
I den forbindelse lægger Venstre vægt på, at der fastlægges en klar opgave- og ansvarsfordeling mellem EU, OSCE og de andre internationale aktører i Kosovo.
Vi skal altid søge at undgå overlapning og rivalisering i opgaveløsningen.
Det er nemlig spild af ressourcer.
Og derfor er jeg glad for, at regeringen er opmærksom på dette forhold.
Venstre vil desuden fremhæve OSCE's indsats for bekæmpelse af terrorisme.
Her har Danmark i 2005 og 2006 haft en nøglerolle med vores medlemskab af FN's Sikkerhedsråd samt formandskabet for Sikkerhedsrådets komité for terrorbekæmpelse.
Denne rolle har Danmark udfyldt til ug, og vi har grund til at være stolte over indsatsen på den internationale arena på terrorbekæmpelsesområdet, også selv om vi lever i jantelovens land.
Men også OSCE har spillet og spiller stadig væk en stor rolle i forebyggelsen af terrorisme i kraft af organisationens tilstedeværelse i felten, et stort lokalt kendskab og nære forbindelser til aktørerne i de enkelte lande.
Den parlamentariske forsamling, hvor Folketinget har 6 medlemmer, er en vigtig funktion i OSCE-samarbejdet.
Ved de årlige sessioner debatteres aktuelle fælles problemområder mundende ud i en resolution, der tjener som inspiration for samarbejdet mellem de 56 landes regeringer samt for regeringerne internt i de enkelte lande.
Resolutionerne er med til at sætte fokus på fælles udfordringer.
Parlamentarikere er generelt gode til det der med valg.
Af en eller anden grund går vi meget op i valghandlinger.
Opgaven med valgobservationerne løses bl.a. i samarbejde med et andet medlem af OSCE-familien, nemlig ODIHR.
Venstre lægger vægt på, at vi får styrket det helt nødvendige samarbejde mellem OSCE's Parlamentariske Forsamling og ODIHR, så der gennemføres effektive og højt respekterede valgobservationer til støtte for demokratiet i OSCE-landene.
Lad mig slå fast, at der er brug for både ODIHR og langtidsobservatørerne ved valgene og for parlamentarikerne, der tager ind i en kortere periode.
De har hver deres roller og styrkesider ved en valgobservation.
På årsmødet i Bruxelles sidste sommer blev jeg betroet opgaven som rapportør for den første komité i OSCE's Parlamentariske Forsamling.
I den forbindelse vil jeg til det kommende års session i Kiev, Ukraine, præsentere en rapport, der koncentrerer sig om to hovedtemaer.
Det første tema er energisikkerheden.
Det er en global udfordring, som bør påkalde sig stor politisk opmærksomhed.
Sikkert virkende forsyning med energi er helt afgørende for stabilitet og velstand på lang sigt.
Vi er nødt til at samarbejde på tværs af grænser, så vi undgår afhængighed af energi fra områder eller lande, der ikke kan eller vil garantere en stabil forsyning af olie og gas.
Derfor er det et vigtigt politisk mål at satse på andre energiformer, samtidig med at vi reducerer vores energiforbrug til gavn for såvel miljøet som stabiliteten.
Jeg vil også i min rapport til den parlamentariske forsamling henlede opmærksomheden på de visionære målsætninger, som EU's ledere blev enige om for få uger siden.
OSCE kan og bør yde sit bidrag til at fremme dialogen om energisikkerhed under inddragelse af producentlande, transitlande og forbrugerlande.
Hviderusland og det hviderussiske folk hører naturligt hjemme i et samarbejde med deres naboer i Europa.
Desværre står Hviderusland i dag dybt isoleret på grund af manglende opfyldelse af de mest grundliggende principper for et demokratisk og moderne land.
OSCE's valgobservation i Hviderusland i foråret 2006 viste klart, at landet slet ikke lever op til de internationale standarder for fair og frie valg.
Pressefrihed og ytringsfrihed har trange kår i Hviderusland.
Befolkningen i Hviderusland har samme krav på demokrati, efterlevelse af menneskerettigheder og ytringsfrihed som resten af folkeslagene i OSCE.
Specielt ytringsfriheden er noget helt centralt.
Ytringsfrihed og uafhængige medier er demokratiets ilt.
Demokratiet kan ikke ånde og leve uden.
EU har for et halvt år siden spillet ud med en klar melding til Hviderusland.
Hvis man begynder at praktisere demokrati og respekt for menneskerettighederne og beviser det i handling, så står EU klar med en række kontante fordele i kraft af naboskabsprogrammet.
Lad mig nævne, at der nu er en 1.200 km lang grænse imellem EU og Hviderusland.
Det er slet ikke uden betydning for fred og stabilitet i Europa, at vi får gang i en demokratisk udvikling i Hviderusland.
Jeg håber, at vores kommende debat i Kiev kan yde et lille bidrag til, at Hviderusland indser nødvendigheden af at komme ud af den nuværende isolation.
Lad mig afslutningsvis slå fast: Samarbejdet i OSCE og den parlamentariske forsamling spiller fortsat en vigtig rolle; samarbejdet er med til at sikre stabilitet og dialog; samarbejdet fremmer menneskerettighederne; og samarbejdet skaber resultater på det økonomiske og miljømæssige område.
Desuden spiller OSCE en vigtig rolle for de transatlantiske bånd fra USA og Canada til Rusland og Centralasien.
Men som led i alt internationalt samarbejde er det væsentligt, at vi fokuserer på konkrete resultater og synlige fremskridt.
Tale er sølv, handling er guld.
Endnu en gang tak til udenrigsministeren for en god redegørelse, der dokumenterer konkrete resultater på en række områder inden for OSCE-samarbejdet.